钦定古今图书集成/明伦汇编/氏族典/第267卷 > 王继恩
## 钦定古今图书集成/明伦汇编/氏族典/第267卷 > 王继恩

按《宋史王继恩传》：“继恩，陕州陕人。周显德中，为内班
高品。初养于张氏，名德钧。开宝中，求复本宗，太祖召
见，许之，因赐名焉。累为内侍行首。九年，改里面内班
小底都知，充永昌陵使。太平兴国三年，迁宫苑使。久
之，领河州刺史，掌军器弓枪库。雍熙中，为天雄军驻
泊都监。四年，遣将北伐，又为排阵都监，屯中山，改皇”
城使。端拱初，领本州团练使，又为镇、定、高阳关两路
排阵钤辖。淳化五年，李顺乱成都，命为剑南两川招
安使，率兵讨之。进领顺州路防御使。真宗恶其朋结，
黜为右监门卫将军，均州安置。咸平二年，卒于贬所。
大中祥符三年，特诏追复官爵。子怀珪，转入内高班。